Sara Christiansson

**Sara Christiansson** (født 1997) er en svensk friidrettsutøver som konkurrerer i mellomdistanseløp, langdistanseløp og terrengløp. Hun ble svensk mester på 3000 meter innendørs i 2023, og hun har en bronse for lag fra EM i terrengløp i 2021, samt flere gullmedaljer fra nordisk mesterskap i terrengløp. 

## Idrettskarriere
### 2011-2012
Christiansson deltok i Världsungdomsspelen i 2011, da hun var knapt 14 år gammel, og kom der på tredjeplass på 800 meter i J15-klassen. Samme år vant hun 800 meter og 1500 meter i U15-klassen i DN Galan Youth i Stockholm. I 2012 kom hun på sjuendeplass på 1000 meter i det svenske U16-mesterskapet i friidrett innendørs, og hun ble nummer seks på 800 meter og nummer åtte på 2000 meter i det svenske U16-mesterskapet utendørs. Hun kom på tredjeplass på 800 meter i U16-klassen i Världsungdomsspelen 2012.

### 2013-2014
Hun ble nummer fem på 1500 meter og 3000 meter i J16-klassen i det svenske ungdomsmesterskapet i friidrett i 2013. I DN Galan Youth stilte hun i U17-klassen, og ble der nummer to på 1500 meter og nummer fire på 800 meter. I 2014 ble hun nummer fem på 1500 meter i U18-klassen i det svenske juniormesterskapet i friidrett, og hun ble nummer tre på 800 meter og 1500 meter i det svenske U18-mesterskapet utendørs. Hun fikk bronse på 1500 meter i U18-klassen i Världsungdomsspelen 2014, og hun kom på andreplass på 800 meter i U18-klassen i Finnkampen 2014.

### 2015-2016
I Bauhaus Youth Athletics 2015 i Stockholm vant hun 1500 meter, og hun kom på tredjeplass på 800 meter. I august deltok hun i Junior-SM 2015, og ble der nummer tre på 1500 meter og nummer seks på 800 meter. Året etter ble hun nummer to på 1500 meter i det svenske U20-mesterskapet i friidrett, og hun ble nummer fem på 1500 meter i SM innendørs. I juni ble hun nummer 11 på 1500 meter i Bauhaus Junioren-Gala, og hun vant 1500 meter og 3000 meter i U20-klassen i svensk mesterskap i friidrett for junior 2016. I Nordisk juniormesterskap i friidrett 2016 ble hun nummer fem på 1500 meter og nummer seks på 3000 meter. 

I Nordisk mesterskap i terrengløp 2016 kom hun på sjuendeplass i U20-klassen, der Sverige fikk bronse i lagkonkurransen, og i desember deltok hun i EM i terrengløp 2016, der hun ble nummer 27 i U20-klassen.

### 2017-2018
Hun fikk bronse på 1500 meter i Nordisk mesterskap i friidrett innendørs 2017. Hun deltok i svensk mesterskap i friidrett innendørs 2017, og fikk sølv på 1500 meter og bronse på 3000 meter. I Svensk mesterskap i stafetter 2017 deltok hun i seniorklassen, og fikk gull på 4 x 800 meter og 3 x 1500 meter stafett. I U23-SM i august ble hun nummer to på 5000 meter og nummer tre på 1500 meter. Hun ble nummer tre på 5000 meter og nummer seks på 1500 meter i svensk mesterskap i friidrett 2017. I september deltok hun i Finnkampen, der hun kom på fjerdeplass på 5000 meter. 

I terrengløp deltok hun i Nordisk mesterskap i terrengløp 2017, der hun gull individuelt og i lagkonkurransen i seniorklassen, og hun deltok også i EM i terrengløp 2017, der hun kom på 21.-plass i U20-klassen. Sverige kom der på fjerdeplass i lagkonkurransen. 

I 2018 deltok hun i den nasjonale konkurransen i BAUHAUS-galan, og kom der på andreplass på 800 meter. I Svensk mesterskap i stafetter 2018 deltok hun i seniorklassen, og fikk igjen gull på 4 x 800 meter og 3 x 1500 meter stafett. Hun ble svensk U23-mester på 1500 meter og 5000 meter, og ble tatt ut til å delta i Nordisk-baltisk U23-mesterskap i friidrett 2018, og vant der 1500 meter og 5000 meter, med ny personlig rekord i begge øvelsene. Hun løp der på henholdsvis 4:18,67 og 15:52,86. I svensk mesterskap i friidrett 2018 ble hun nummer tre på 5000 meter, og i Finnkampen 2018 ble hun nummer to på 5000 meter og nummer fire på 10.000 meter.

### 2019-2020
Hun konkurrerte ikke i innendørssesongen 2019. Hun kom på andreplass på 1500 meter i den nasjonale konkurransen i BAUHAUS-galan i mai, og hun satte ny personlig rekord på 1500 meter i Folksam Grand Prix i juni, der hun løp på 4:15,25. I U23-EM i friidrett 2019 ble hun nummer 15 på 5000 meter. Sverige deltok i superligaen i Lag-EM i friidrett 2019, og Christiansson ble der nummer seks på 5000 meter. I Goteborg Athletics Grand Prix i august satte hun ny personlig rekord på 5000 meter, da hun løp på 9:01,42 og kom på sjetteplass. Hun kom på tredjeplass på 5000 meter og femteplass på 1500 meter i Finnkampen, og i Svensk mesterskap i friidrett 2019 fikk hun bronse på 1500 meter og 5000 meter. I desember deltok hun i EM i terrengløp 2019, og hun kom der på 16.-plass i U23-klassen.

2020-sesongen startet med svensk mesterskap innendørs i februar, og hun ble nummer tre på 3000 meter. I Svensk mesterskap i friidrett 2020 fikk hun sølv på 1500 meter og bronse på 5000 meter, og hun deltok i Finnkampen, der hun vant 5000 meter og ble nummer tre på 1500 meter.

### 2021-2022
I februar deltok hun i SM innendørs i Malmö, og ble der nummer fire på 3000 meter og nummer sju på 1500 meter. I BAUHAUS-galan ble hun nummer 11 på 1500 meter i den nasjonale konkurransen, og hun deltok i svensk mesterskap på 10 km gateløp i Anderstorp, og kom der på andreplass. I svensk mesterskap i friidrett 2021 ble hun nummer tre på 5000 meter og nummer seks på 1500 meter, og ii Finnkampen ble hun nummer fire på 5000 meter. Hun ble nummer to på 4 km i det svenske mesterskapet i terrengløp i oktober og hun vant 9 km i Nordisk mesterskap i terrengløp 2021 i november, der hun også fikk gull i lagkonkurransen sammen med Charlotte Andersson og Linnea Sennström. Hun deltok i EM i terrengløp 2021 der hun ble nummer 30. Sverige fikk bronse i lagkonkurransen, der Christiansson konkurrerte sammen med Meraf Bahta og Samrawit Mengsteab.

Den 13. februar 2022 vant hun 1500 meter i Nordisk mesterskap i friidrett innendørs 2022. Utendørs kom hun på andreplass på 5000 meter i svensk mesterskap i friidrett 2022, bak Samrawit Mengsteab, og hun ble nummer to på 5000 meter i Finnkampen. Hun ble nummer to i det svenske mesterskapet i terrengløp og nummer 45 i EM i terrengløp 2022.

### 2023
Nordisk mesterskap i friidrett innendørs 2023 ble arrangert i Karlstad i Sverige, og Christiansson ble der nummer tre på 3000 meter. I svensk mesterskap i friidrett innendørs 2023 vant hun 3000 meter.

## Referanser


## Eksterne lenker
*